Document ID: 32012D0451

DECIZIA CONSILIULUI
din 24 iulie 2012
privind poziția pe care urmează să o adopte Uniunea Europeană în cadrul Comitetului mixt al SEE cu privire la modificarea anexei XX (Mediul) la Acordul privind SEE
(2012/451/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 192 alineatul (1) coroborat cu articolul 218 alineatul (9),
având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
având în vedere propunerea Comisiei Europene,
întrucât:
(1)
Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.
(2)
În temeiul articolului 98 din Acordul privind SEE, Comitetul mixt al SEE poate decide să modifice, printre altele, anexa XX la Acordul privind SEE.
(3)
Anexa XX la Acordul privind SEE conține dispoziții și măsuri specifice privind mediul.
(4)
Este oportun să se încorporeze în Acordul privind SEE Directiva 2009/29/CE a Parlamentului European și a Consiliului din 23 aprilie 2009 de modificare a Directivei 2003/87/CE în vederea îmbunătățirii și extinderii sistemului comunitar de comercializare a cotelor de emisie de gaze cu efect de seră (3).
(5)
Este oportun să se încorporeze în Acordul privind SEE Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (4), astfel cum a fost modificat prin Regulamentul (UE) nr. 1210/2011 al Comisiei din 23 noiembrie 2011 de modificare a Regulamentului (UE) nr. 1031/2010 în special pentru a determina volumul certificatelor de emisii de gaze cu efect de seră care urmează să fie scoase la licitație înainte de 2013 (5). Este de asemenea oportună încorporarea în Acordul privind SEE a altor acte ale Comisiei adoptate în temeiul Directivei 2003/87/CE (6).
(6)
Ar trebui prevăzute anumite adaptări privind Directiva 2003/87/CE, astfel cum a fost modificată prin Directiva 2009/29/CE, și privind Regulamentul (UE) nr. 1031/2010; aceste adaptări se justifică prin extinderea schemei Uniunii Europene de comercializare a certificatelor de emisii la statele AELS care fac parte din SEE.
(7)
Prin urmare, este necesar ca anexa XX la Acordul privind SEE să fie modificată în consecință.
(8)
Poziția Uniunii Europene în cadrul Comitetului mixt al SEE ar trebui să se bazeze pe proiectul de decizie atașat,
ADOPTĂ PREZENTA DECIZIE:
Articolul 1
Poziția pe care urmează să o adopte Uniunea Europeană în cadrul Comitetului mixt al SEE cu privire la propunerea de modificare a anexei XX (Mediul) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.
Articolul 2
Prezenta decizie intră în vigoare la data adoptării.
Adoptată la Bruxelles, 24 iulie 2012.

Labels: 3
15
5
20